b"\n_START_ARTICLE_\nCampo de' Fiori\n_START_PARAGRAPH_\nCampo de' Fiori (omtrent: Blomsterfeltet, eller Blomsterenga \xe2\x80\x93 misvisende er navnet blitt oppfattet som Blomstermarkedet, fordi plassen i dag huser et marked, som blant annet selger blomster. Men i virkeligheten stammer navnet fra overgangen mellom middelalder og renessanse, den gang plassen var en blomstereng i utkanten av bebyggelsen.) er en plass sentralt i Roma, i bydelen Parione, \xc3\xb8st for Tiberen._NEWLINE_I det gamle Roma var dette et ubebygd og ubrukt omr\xc3\xa5de mellom Pompeius' teater og Tiberen, som ofte flommet over og innover til dette str\xc3\xb8ket. Selv om Orsiniene etablerte seg p\xc3\xa5 s\xc3\xb8rflanken av omr\xc3\xa5det p\xc3\xa5 1200-tallet forble det uutviklet frem til 1400-tallet. _NEWLINE_Den f\xc3\xb8rste kirken i plassens n\xc3\xa6rhet ble bygd under pave Bonifatius IXs pontifikat (1389\xe2\x80\x931404), Santa Brigida a Campo dei Fiori. Den svenske Birgitta av Vadstena, helligk\xc3\xa5ret av Bonifatius IX, hadde lenge levd og d\xc3\xb8de ogs\xc3\xa5 der, alts\xc3\xa5 inntil datidens Campo de' Fiori. _NEWLINE_Da str\xc3\xb8ket senere ble utviklet ble Birgittakirken avsk\xc3\xa5ret fra den krympede Campo de' Fiori og ligger n\xc3\xa5 mot Piazza Farnese. _NEWLINE_I 1456, under pave Callixtus III, s\xc3\xb8rget kardinal og pavelig camerlengo Ludovico Trevisano for brolegging av omr\xc3\xa5det som del av et st\xc3\xb8rre prosjekt for \xc3\xa5 forbedre bydelen Parione. I samme forbindelse ble det foretatt mange andre utbedringer og str\xc3\xb8ket fikk flere viktige byggverk, om enn ikke direkte inn mot dagens plass. Orsinienes plass ble ombygd, og det staselige renessansebyggverket Palazzo della Cancelleria, bygd og utsmykket av Andrea Bregno og Donato Bramante, butter s\xc3\xa5 vidt mot Campo de' Fiori. Dette palasset har siden 1929 v\xc3\xa6rt ett av Vatikanstatens ekstraterritoriale omr\xc3\xa5der i Roma; det huser sentrale vatikanske rettsinstanser._NEWLINE_Offentlige henrettelser fant sted p\xc3\xa5 Campo de' Fiori fra senmiddelalderen av. _NEWLINE_Midt p\xc3\xa5 plassen ble det i 1889 satt opp en bronsestatue av dominikaneren og filosofen Giordano Bruno, som ble brent som kjetter der torsdag den 17. februar 1600. For \xc3\xa5 spare ham for noe av smertene ble en pose krutt hengt rundt halsen hans, slik at han d\xc3\xb8de av eksplosjonen fremfor av \xc3\xa5 bli brent sakte. Selv om det er ubestridt at han ble henrettet som kjetter etter en rettssak ledet av inkvisisjonen, er det faktisk noe uklart hva n\xc3\xb8yaktig dette kjetteriet bestod i; rettspapirene er g\xc3\xa5tt tapt. Bare et sammendrag er kjent; det ble gjenfunnet i 1940._NEWLINE_Statuen var s\xc3\xa6rlig frimurermesteren og billedhuggeren Ettore Ferraris verk. Han ledet den mektige losjen Grande Oriente d'Italia. Statuen ble satt opp som et svar fra frimurerne p\xc3\xa5 den pavelige encyklika Humanum genus av 20. april 1884, der pave Leo XIII fremstiller frimureriet som \xc3\xb8delegger av Guds rike. P\xc3\xa5 denne tiden p\xc3\xa5gikk det en s\xc3\xa6rlig intens strid mellom Den katolske kirkes l\xc3\xa6reembede og frimureriet. Det var i sin tid stor strid i byen om denne statuen._NEWLINE_En internasjonal komit\xc3\xa9 hadde siden 1885 arbeidet for at en slik statue skulle reises. Den bestod blant annet av Victor Hugo, Herbert Spencer, Ernest Renan, Ernst Haeckel, Henrik Ibsen og Ferdinand Gregorovius. _NEWLINE_Campo de\xe2\x80\x99 Fiori er ellers ikke noen viktig plass i Roma; det er ingen viktige byggverk ved den, og det er den eneste piazza i Romas eldre indre deler uten kirke._NEWLINE_Rivingen av noen bygninger i 1858 utvidet Campo de' Fiori igjen, og siden 1869 har det v\xc3\xa6rt et gr\xc3\xb8nnsaks- og fiskemarked i denne nyvunne delen av plassen hver morgen. En gammel fontene, kalt \xc2\xabla Terrina\xc2\xbb (suppetallerkenen), som tidligere tjente til \xc3\xa5 forsyne kveg med vann, ble flyttet til plassen i 1889, og gj\xc3\xb8r nytte for seg ved \xc3\xa5 holde blomstene friske. Den har inskripsjonen FA DEL BEN E LASSA DIRE (\xc2\xabGj\xc3\xb8r vel og la dem snakke\xc2\xbb)._NEWLINE_I 1869 ble blomstermarkedet p\xc3\xa5 Piazza Navona noe lenger nord i Romas indre by stengt, og blomsterhandelen flyttet da over til Campoen, der det f\xc3\xb8r hadde v\xc3\xa6rt et hestemarked to dager i uken. Det er en utbredt feiloppfatning at plassens navn ble gitt da. Men navnet er mye eldre: I middelalderen, f\xc3\xb8r hestehandelen begynte her, vokste det blomster her._NEWLINE_Folkelivet p\xc3\xa5 piazzaen er antagelig tatt p\xc3\xa5 kornet i filmen Campo de' fiori fra 1943, med skuespillerne Anna Magnani og Aldo Fabrizi._NEWLINE_Plassen spiller ogs\xc3\xa5 en rolle i Ernst Haeckels liv. I september 1904 deltok han p\xc3\xa5 den internasjonale fritenkerkongressen i Roma som en av 2000 deltakere. Der ble han h\xc3\xb8ytidelig utropt av deltakerne til \xc2\xabmotpave\xc2\xbb, og ved en demonstrasjon p\xc3\xa5 Campo de' Fiori festet Haeckel en laurb\xc3\xa6rkrans p\xc3\xa5 Giordano Bruno-statuen. _NEWLINE_I dag er plassen ogs\xc3\xa5 marked for matvarer. _NEWLINE_Cinema Farnese ved plassen er en av Romas mest tradisjonsrike kinoer. Det ligger n\xc3\xa5 en rekke puber, kneiper og vinlokaler i omr\xc3\xa5det."